REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/426-13

5. novembar 2013. godine

B e o g r a d

ZAPISNIK

33. SEDNICE ODBORA ZA ZAŠTITU ŽIVOTNE SREDINE,

ODRŽANE 5. NOVEMBRA 2013. GODINE

Sednica je počela u 16,05 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Jelena Mijatović, Željko Sušec, Zoran Bojanić, Biljana Ilić Stošić, Ivan Karić, Živojin Stanković, kao i Nevena Stojanović, zamenik člana Odbora Zorana Vasića i Slobodan Veličković, zamenik člana Odbora Konstantina Arsenovića.

Sednici nisu prisustvovali članovi Odbora: Konstantin Arsenović, Ivana Dinić, Jelena Travar Miljević, Gordana Čomić, Dejan Nikolić, Judita Popović i Zoran Vasić.

Osim članova i zamenika članova Odbora, sednici su prisustvovali i predstavnici Ministarstva enegretike, razvoja i zaštite životne sredine: Dejan Novaković, državni sekretar, Suzana Andrejević Stefanović, savetnik u Odeljenju za hemikalije, Zoran Ibrović, načelnik Odeljenja za harmonizaciju propisa u oblasti životne sredine, Jovana Jarić, specijalni savetnik ministra, kao i Jelena Mićić iz Centra modernih veština.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Predloga zakona o izmenama Zakona o zabrani razvoja, proizvodnje, skladištenja i upotrebe hemijskog oružja i o njegovom uništavanju, koji je podnela Vlada, u načelu;
2. Razno.

Pre prelaska na rad po utvrđenom dnevnom redu, Odbor je usvojio zapisnike:

- 31. sednice Odbora, održane 14. i 25. oktobra 2013. godine i

- 32. sednice Odbora, održane 30. oktobra 2013. godine.

Prva tačka dnevnog reda - **Razmatranje Predloga zakona o izmenama Zakona o zabrani razvoja, proizvodnje, skladištenja i upotrebe hemijskog oružja i o njegovom uništavanju, koji je podnela Vlada, u načelu**

S obzirom da je Odbor na prethodnoj sednici razmotrio ovaj predlog zakona, ali nije bilo kvoruma za odlučivanje, predsednik Odbora je predložila da se Odbor izjasni o predlogu zakona.

Na predlog predsednika Odbora, Odbor za zaštitu životne sredine odlučio je da podnese Narodnoj skupštini Izveštaj da je razmotrio Predlog zakona o izmenama Zakona o zabrani razvoja, proizvodnje, skladištenja i upotrebe hemijskog oružja i o njegovom uništavanju, koji je podnela Vlada, i u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da ga prihvati u načelu.

Za izvestioca Odbora na sednici Narodne skupštine određena je Milica Vojić Marković, predsednik Odbora.

U skladu sa **članom 155. stav 3. Poslovnika NS**, ako nadležni odbor predloži prihvatanje predloga zakona u načelu, odbor je dužan da navede da li predlog zakona prihvata u celini ili sa izmenama, koje predlaže u formi amandmana. S obzirom da je član Odbora Gordana Čomić na prethodnoj sednici ukazala na jezičku nelogičnost kod definicije diskretne organske supstance u ovom predlogu zakona, dogovoreno je sa predstavnicima Ministarstva da **Odbor podnese amandman na član 1. tačka 8) Predloga ovog zakona**, kojim bi se ta nelogičnost ispravila.

Na predlog predsednika Odbora, Odbor je, jednoglasno, utvrdio tekst amandmana na član 1. tačka 8) Predloga zakona o izmenama Zakona o zabrani razvoja, proizvodnje, skladištenja i upotrebe hemijskog oružja i o njegovom uništavanju, koji glasi:

„U članu 1. tačka 8) Predloga zakona, reč: „mogu” zamenjuje se rečju: „može”.„

i odlučio da podnese amandman Narodnoj skupštini.

Druga tačka dnevnog reda – **Razno**

Predsednik Odbora je članove Odbora, koji nisu učestvovali na javnom slušanju održanom 4. novembra 2013. godine, obavestila o javnom slušanju. Postavila je pitanje Dejanu Novakoviću kada bi predstavnici Ministarstva mogli da informišu Odbor o rešenjima sadržanim u nacrtima zakona iz oblasti zaštite životne sredine, s obzirom da je o tome bilo reči na prethodnoj sednici Odbora.

Dejan Novaković je informisao Odbor o javnim raspravama koje su održane o tim nacrtima zakona u Privrednoj komori Srbije (Nacrt zakona o izmenama i dopunama Zakona o zaštiti životne sredine, Nacrt zakona o izmenama i dopunama Zakona o zaštiti prirode, Nacrt zakona o izmenama i dopunama Zakona o upravljanju otpadom). Obavestio je Odbor da će se 6. novembra održati prezentacija ovih tekstova zakona u Stalnoj konferenciji gradova i opština, a 19. novembra će se održati prezentacije za nevladin sektor, a u prvoj nedelji decembra će Ministarstvo upriličiti sastanak sa nevladinim sektorom, jer je u planu formiranje fokus grupa za svaku od oblasti u okviru zaštite životne sredine, u koje će biti uključen nevladin sektor. Predložio je da se Odboru prezentuju ovi nacrti zakona u četvrtak 7. 11. ili u petak 8.11.2013. godine ili naredne nedelje.

Odlučeno je da se prezentacija ovih nacrta zakona održi na narednoj sednici Odbora u četvrtak 8. novembra 2013. godine u 9,30 časova.

Dejan Novaković je obavestio Odbor da će set od sedam predloga zakona ući u skupštinsku proceduru u trećoj nedelji decembra. Jedna od novina koje se predlažu je formiranje budžetskog fonda, koji nije predviđen Zakonom o budžetu. U javnoj raspravi se pojavila inicijativa za formiranje Fonda za zelenu ekonomiju, kao odjek iz javnosti. Najlakše je da se u narednoj godini formira budžetski fond, da bi se od januara 2015. godine, kada stupi na sangu Zakon o budžetskom sistemu, koji ne predviđa budžetske fondove, formirao Fond za zelenu ekonomiju, koji bi uspešno funkcionisao. Sličan fond u Hrvatskoj je prikupio u 2013. godini oko 350 miliona evra. Bitno je da se uvede disciplina u naplati taksi, što je do sada bio glavni problem. Svi uvoznici bi na granici, prilikom carinjenja robe, plaćali takse, a svi domaći proizvođači, prilikom stavljanja robe na tržište, jer oni to imaju već uračunato u cenu proizvoda i kreće se od 5 do 18%. Ovakav fond bi već u prvoj godini prikupio preko 200 miliona evra.

Sednica je završena u 16,20 časova.

SEKRETAR PREDSEDNIK

Milica Bašić Milica Vojić Marković